OBH 7209/1998.
Az állampolgári jogok országgyűlési biztosa általános helyettesének jelentése
Előadó: Dr. Somosi György

Az eljárás megindítása

A szigetszentmiklósi panaszosok a házuk közelében található szánkózódomb által okozott problémájuk miatt fordultak ismételten az állampolgári jogok országgyűlési biztosához.

A 4110/1998. számon korábban lefolytatott vizsgálatom során a település jegyzője az 1998. augusztus 14-én kelt levelében közölte, hogy a "szánkózó domb" ügyében az 1998. évi költségvetésből mintegy 1.5 millió Ft. értékig az alábbi munkákat kívánják elvégezni: a domb felső peremét árkokkal és cölöpökkel lekerítik, továbbá a domb házak felöli oldalát tövises bokrokkal beültetik. Válaszában reményét fejezte ki, hogy az említett intézkedésekkel a probléma megoldódik addig, amíg esetleges kisajátítással végleges megoldás nem születik.

1998. szeptember 15-én levélben tájékoztattam az indítványozókat a jegyzői válasz tartalmáról, illetve felkértem  Szigetszentmiklós Város jegyzőjét, hogy a képviselőtestület további döntéséről tájékoztatni szíveskedjen.

Panaszosok ismételt beadványukban azt közölték, hogy a domb egy részére lebetonozott cölöpöket helyeztek el, az alját pedig kiárkolták. Az árok egy ideig megvédte a kerítéseket, azonban az árok beomlásával, majd feltöltésével a szánkózók ismét akadálytalanul csúszhattak a házak felé.

E beadvány alapján felkértem Szigetszentmiklós Város Jegyzőjét, hogy tájékoztasson az évek óta fennálló probléma rendezése érdekében az elmúlt évben megtett, illetve a tervezett intézkedésekről.

Az érintett alkotmányos jogok, az ügy jogszabályi háttere és a vizsgálat megállapításai

Az Országgyűlési Biztos eljárása során a következő alkotmányos jogokat vizsgálta az üggyel kapcsolatban.

A Magyar Alkotmány 2. § (1) bekezdése kimondja, hogy a Magyar Köztársaság független, demokratikus jogállam.

A 13. § (1) bekezdése rögzíti, hogy a Magyar Köztársaság biztosítja a tulajdonhoz való jogot.

Az állampolgári jogok országgyűlési biztosáról szóló 1993. évi LIX. törvény 16. § (1) bekezdése szerint az országgyűlési biztoshoz bárki fordulhat, ha megítélése szerint valamely hatóság, illetve közszolgáltatást végző szerv eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva. A 29. § (1) bekezdésének f) pontja értelmében a törvény alkalmazásában hatóság az igazságügyi szerv, kivéve a bíróság.

Szigetszentmiklós Város jegyzője arról tájékoztatott, hogy az ügyben peres eljárás van folyamatban. A peres felek jogi képviselői a bíróság előtt abban állapodtak meg, hogy a megegyezés érdekében augusztus hónapban egyeztető tárgyalást tartanak és ennek eredménye alapján kérik kitűzni az újabb tárgyalást.

Az 1993. évi LIX. törvény 29. § (1) bekezdésének f) pontja az állampolgári jogok országgyűlési biztosának nem teszi lehetővé, hogy jogerős, vagy folyamatban lévő bírósági ügyben vizsgálatot folytasson, ezért további vizsgálatra - hatáskör hiányában - nincs lehetőségem.

Budapest, 1999. augusztus

Dr. Polt Péter